Unu manzanu ‘e istiu
(1° Premio alla XVI Edizione del “Prémiu de Literadura Paulicu Mossa” 2009 – Sezione Poesia in rima - Bonorva)

Che so pigande a pe a’ cussu monte,
ube naran ch’an bidu una pisedda
a pilos longos, bella che’ su sole.
Apo pensadu a cando, in cussa sedda,
currinde t’apo ‘ida in s’orizonte.
In su passadu paret chi che ‘ole.

Fit una die pàsida, serena,
unu manzan’ ‘e istiu. A su lugore
de’ cussu sole caldu s’abberian
fïores, ammustrande onzi colore
a sa natura, de sos nuscos prena
chi su padru drommidu ischidaian.

E cando cussos ojos as mustradu,
de s’ermosura insoro sos ispantos
custa terra e su chelu s’an godidu.
Sos fïores prùs bellos, tottucantos,
an su càlighe insoro pinnigadu,
ca bellesa prùs manna aian bidu.

Su coro meu tottu s’est abbertu
e luego mi l’as tue impreadu,
prenàndelu de tébios sentidos.
Su primu amore aias semenadu
in custu pettus nudu che desertu,
prenu solu ‘e disizos ismarridos.

Ma cando cussa pranta est fïorida,
su tempus non l’at tentu ‘e t’ammustrare
cussos colores ch’aias pintadu.
Su fadu ti ch’at chérfidu leare
attesu, e tue ses isvanessìda,
appustis chi su coro m’as mudadu.

In custa sedda como so torradu
e miro apinnicadu s’orizonte,
chircand’ ‘e assebertare su lugore
de’ cussos ojos tuos. Ma su monte
si ch’at ingultu tottu in su passadu,
de cando at bidu nascher cuss’amore.

E mi che torro insegus,
ca de ti bider torra sa chimera
s’est isfatta in s’aèra,
e bolada si ch’est paris cun tegus.
					
25 aprile 2008	Un mattino d’estate

Sto risalendo a piedi quel monte
dove dicono di aver visto una ragazza
con i capelli lunghi, bella come il sole.
Ho pensato a quando, in quella cresta,
ti ho vista correre all’orizzonte.
Mi sembra di volare nel passato.

Era una giornata calma, serena,
un mattino d’estate. Al chiarore
di quel sole caldo sbocciavano
fiori, mostrando ogni colore
alla natura, piena dei profumi
che svegliavano il prato addormentato.

E quando hai mostrato quegli occhi,
della loro bellezza le meraviglie
questa terra e il cielo si han goduto.
I fiori più belli, tutti quanti,
hanno piegato il loro calice,
alla vista di una bellezza più grande.

Il mio cuore si è aperto
e tu l’hai subito usato,
riempiendolo di tiepidi sentimenti.
Avevi seminato il primo amore
in questo petto nudo come un deserto,
pieno solo di desideri smarriti.

Ma quando quella pianta è fiorita,
non l’ha avuto il tempo di mostrarti
quei colori che avevi dipinto.
Il destino ha voluto portarti
lontano, e tu sei svanita,
dopo avermi adornato il cuore.

In questa cresta ora son tornato
e guardo con ansia l’orizzonte,
cercando di scorgere il chiarore
di quegli occhi tuoi. Ma la montagna
ha inghiottito tutto nel passato,
di quando ha visto nascere quell’amore.

E torno indietro,
perchè l’illusione di poterti rivedere
si è dissolta nell’aria,
ed è volata via insieme a te.